b'\n_START_ARTICLE_\nFrende Forsikring\n_START_SECTION_\nHistorie\n_START_PARAGRAPH_\nFrende Forsikring ble startet i 2007 av fire sparebanker. Ideen om et felleseid forsikringsselskap var s\xc3\xa5dd allerede i 2004. Initiativtakeren var Fana Sparebank, en lokal bank i Bergen. Som alliansefri bank med vekstambisjoner var forsikring et av omr\xc3\xa5dene banken s\xc3\xa5 vekstmuligheter. Banken hadde ikke alene ressurser til \xc3\xa5 starte et eget forsikringsselskap. Det m\xc3\xa5tte eventuelt gj\xc3\xb8res sammen med andre. _NEWLINE_Banken luftet derfor ideen om eget skadeforsikringsselskap for to andre sparebanker i januar 2005, henholdsvis Sparebanken Vest og Sparebanken \xc3\x98st. Ideen slo ikke an, og tanken om \xc3\xa5 starte et nytt selskap ble lagt d\xc3\xb8d \xe2\x80\x93 inntil videre. Fana Sparebank ga imidlertid ikke opp tanken, og i februar 2006 ble ideen tatt frem p\xc3\xa5 ny. Denne gangen fikk banken positiv respons fra Sparebanken Vest, Sparebanken \xc3\x98st og Helgeland Sparebank. _NEWLINE_I fellesskap begynte de fire bankene \xc3\xa5 bearbeide videre planer. Underveis ble det klart at det ogs\xc3\xa5 m\xc3\xa5tte dannes et livsforsikringsselskap. Grunnen var at b\xc3\xa5de Sparebanken Vest og Helgeland Sparebank hadde store portef\xc3\xb8ljer med livsforsikring og helhetstankegangen var fremtredende. Prosjektet ble derfor utvidet til ogs\xc3\xa5 \xc3\xa5 gjelde livsforsikring._NEWLINE_Arbeidstittelen p\xc3\xa5 det felles prosjektet var \xc2\xabBeta Forsikring\xc2\xbb, og i april 2007 ble beslutningen om \xc3\xa5 etablere to nye forsikringsselskap, et livselskap og et skadeselskap, offentliggjort. Selv om de fire bankene alene hadde mulighet til \xc3\xa5 etablere to nye forsikringsselskap, ble det tidlig signalisert at de gjerne \xc3\xb8nsket flere uavhengige sparebanker med p\xc3\xa5 eiersiden. _NEWLINE_Det ble besluttet at de nye selskapene skulle ha hovedkontor i Bergen og salget av forsikringer skulle foreg\xc3\xa5 gjennom bankenes salgsnett. Ambisjonen var at forsikringsselskapene skulle v\xc3\xa6re operative innen v\xc3\xa5ren 2008, forutsatt at myndighetene ga konsesjon. _NEWLINE_I juni 2007 ble n\xc3\xb8kkelpersonell i forsikringsselskapene ansatt, ledergrupper etablert og IT-systemer anskaffet. Produkttilbudet ble utviklet, og en rekrutteringsprosess for n\xc3\xa6r 100 medarbeidere ble iverksatt. Det norr\xc3\xb8ne navnet Frende Forsikring ble lansert i oktober 2007 etter at 409 navneforslag var vurdert ._NEWLINE_Livsforsikringsselskapet fikk konsesjon fra Finansdepartementet 3. desember 2007 , og solgte sin f\xc3\xb8rste forsikring i desember 2007. Frende Skadeforsikring fikk konsesjon 24. januar 2008 , og solgte sine f\xc3\xb8rste produkter samme m\xc3\xa5ned. I oktober 2009 startet salget av bedriftsprodukter, prim\xc3\xa6rt rettet mot SMB\xe2\x80\x93markedet.\n_START_SECTION_\nNy eier og distribusjon\n_START_PARAGRAPH_\nI 2014 kom Sparebanken Sogn og Fjordane inn som fjerde st\xc3\xb8rste eier med en aksjepost p\xc3\xa5 ti prosent. For Frende bet\xc3\xb8d dette at selskapet \xc3\xb8kte distribusjonen i et bankens geografiske omr\xc3\xa5de. Eierbankene har n\xc3\xa5 228 filialer med 920 selgere, og selskapet er representert i 13 fylker. _NEWLINE_Tidlig i 2014 etablerte Frende en egen franchisekanal, som et ledd i selskapets videre vekststrategi utenfor eierbankenes geografiske nedslagsomr\xc3\xa5der. Per 1. mars 2015 var det gjennom de tre franchisetakerne Eser AS, Stormer AS og Manita AS etablert salgssentre i Bjugn, Bod\xc3\xb8, Fauske, Finnsnes, Hamar, Harstad, Mel\xc3\xb8y, Moss, Namsos, Narvik, Stokmarknes, Svolv\xc3\xa6r, Troms\xc3\xb8, Trondheim, Trysil og Vinstra._NEWLINE_I februar 2015 ansatte styrene i Frende Forsikring ny felles administrerende direkt\xc3\xb8r, Vegar Styve . Styreleder i selskapene er Jan Erik Kjerpeseth fra Sparebanken Vest.'